"تورکیه هله ده سوئد و فینلاندیانین ناتو-یا عضو اولماسینی دستکلمیر".
بونو جمهور باشقانی رجب طیب اردوغان ونزوئلا پرزیدنتی نیکولاس مادورو ایله پرزیدنت ایقامتگاهیندا تکبتک و هئیتلرآراسی گؤروش‌لر و موقاویله‌لرین ایمضالانما مراسیمیندن سونرا تشکیل ائدیلن بیرگه مطبوعات کنفرانسیندا دئییب.
ونزوئلا پرزیدنتی مادورونو و نوماینده هئیتینی آنکارادا قبول ائتمک‌دن ممنون‌لوغونو ایفاده ائدن جمهور باشقانی اردوغان ونزوئلانین لاتین امریکاسی و کاریب حوزه سی بولگه سینده تورکیه-‌نین ان مهم طرفداشلاریندان‌ بیری اولدوغونو بیلدیریب.
مادورونون گوجلو و جسارت‌لی رهبرلیگی‌نین ونزوئلا-نین معروض قالدیغی چوخ شاخه‌لی محاصرنی آشماقدا مهم رول اوینادیغینا دقت چکن اردوغان "عزیز دوستوم، سیمون بولیوار و هوقو چاوئس کیمی او دا اؤلکه‌نین موستقیل‌لیک موباریزه‌سینه آدینی قیزیل حرف‌لرله یازدیردی. جناب مادورونون فیلیسطتین مسئله‌سینده موضعی ده تقدیره لاییق‌دیر. بو موناسیبتله اونو بیر داها تبریک ائدیرم" دئییب.
ژورنالیست‌لرین سوال‌لارینی جاوابلان‌دیران جمهور باشقانی اردوغان "ناتو عضو‌لوگو اوچون مراجعت ائدن و تورکیه-‌نین دستکینه احتیاجی اولان سوئد و فینلاندیا لیدئرلری‌نین سیزینله گؤروش طلبی اولدومو؟ اولاجاغی تقدیرده جاوابینیز نه اولا‌جاق؟" سوالینا بئله جاواب وئریب:
"اصلینده بو مسئله ایله باغلی چوخلو جاواب‌لار وئردیم. سوئد-دن، فینلاندیا‌دان نوماینده هئیت‌لری گلدی، بورادا بیزیم نوماینده هئیت‌لری ایله دانیشیق‌لار آپاردی‌لار. بونو چوخ یاخشی بیلمه لیییک، ناتو تهلوکه‌سیزلیک تشکیلاتی‌دیر. ناتو ترورو دستکله‌ین ائله بیر تشکیلات دئییل. حاضیردا سوئد معلومونوز اولدوغو کیمی پ.کا.کا،پ.ی.د/ی.پ.گ کیمی بوتون ترور تشکیلات‌لاری‌نین اولدوغو بیر اؤلکه‌دیر. حتی بون‌لارین پارلامئنت‌لرینده بئله ترورچولار وار و بو ترورچولار بون‌لارین پارلامئنت‌لرینده اولدوغو مدتجه و استکهلم کوچه‌لرینده ترور تشکیلاتی لیدئرلری‌نین پلاکات‌لاری ایله نوماییش‌لر کئچیریردیک‌لری، سوئد تلویزیونو ترور قروپلاشما‌لاری‌نین لیدئرلری ایله موصاحیبه یایدیغی مدتجه بیز اونلارا "ناتو-یا خوش گلمیسینیز" دئیه بیلمریک. عینی شئی فینلاندیایا دا عاییددیر".
دؤولت باشچی‌سی تورکیه-‌نین یونانیستان و فرانسانین ناتو عضو‌لوگو ایله باغلی سوئد و فینلاندیا ایله باغلی یاشادیق‌لارینی یاشاماق ایستمه‌دیگینی ده سؤزلرینه علاوه ائدیب.
ونزوئلا پرزیدنتی مادورو دا بیلدیریب کی، تورکیه-‌نین بؤیوک پتانسیلی وار و دونیادا چوخ مهم رول اویناییر.
تورکیه-‌نین بؤیوک سیاسی تأثیره مالیک اولدوغونو بیلدیرن مادورو "بیز بونو بئله گؤروروک، بو باره‌ده دوشوندوگوموز بودور دئیه دئییل، بوندان باشقا، بو بیر رئال‌لیق‌دیر. تورکیه-‌نین چوخ اهمیت‌لی بیر پتانسیلی وار. یئنی‌دن قورولان دونیا اوچون بؤیوک بیر پتانسیل ‌دیر" دئییب.
